**ELŐTERJESZTÉS**

**Solt Város Önkormányzat Képviselő-testülete**

**2019. február 14-i ülésére**

Tárgy: Előterjesztés Solt Város Önkormányzat 2019. évi költségvetéséről szóló önkormányzati rendelettervezet elfogadása tárgyában.

Az önkormányzat elsődleges feladata a törvényben rögzített kötelező feladatok ellátása, melyhez a szükséges forrást az intézmények biztonságos működéséhez biztosítani kell.

A költségvetés tervezetét a Magyarország 2019. évi központi költségvetéséről szóló 2018. évi L., Magyarország gazdasági stabilitásáról szóló 2011. évi CXCIV., valamint a Magyarország helyi önkormányzatairól szóló 2011. évi CLXXXIX., és az Államháztartásról szóló 2011. évi CXCV. törvények, illetve a helyi pénzügyi szabályozás elgondolásait figyelembe véve állítottuk össze.

Az előző évhez hasonlóan 2019. évben sem finanszírozza teljes mértékben az önkormányzat kötelező feladatait az állami feladatalapú támogatás. A támogatások számításánál figyelembe lett véve a település adóerő-képessége. Elvárt bevételként csökkentették a számított költségvetési támogatás összegét.

A költségvetés tervezésénél a kötelező feladatok ellátása, az új beruházásokhoz a saját forrás biztosítása és minden területen a hatékony, takarékos gazdálkodás elveinek figyelembe vételével került sor.

A mellékelt rendelet-tervezet a vonatkozó jogszabályok által előírt szerkezetben és tartalommal a jegyző irányításával került összeállításra.

**Indoklás a rendelet-tervezethez**

A rendelet hatálya az önkormányzatra, valamint az önkormányzat költségvetési szerveire, azaz:

* Solti Közös Önkormányzati Hivatal
* Mesevár Óvoda és Minibölcsőde
* Vécsey Károly Művelődési Ház és Könyvtár
* Solt Város Önkormányzat Alapszolgáltatási Központ

terjed ki.

A költségvetési szervek a költségvetési rendeletben külön címet alkotnak.

Az önkormányzat kiadási és bevételi főösszege 4.165.801 E Ft-ban kerül meghatározásra a javaslatban, mely 155.753 E Ft működési hiány és 1.688.033 E Ft fejlesztési kiadásokból eredő hiányt foglal magába. A költségvetési hiány összesen 1.856.025 E Ft, melynek fedezete a 2018. évi pénzmaradvány.

**Bevételek indoklása**

A bevételek tervezésénél a következőkre támaszkodtunk:

* az önkormányzatot 2019. évben megillető központi költségvetési kapcsolatokból származó bevételi forrásaira
* az önkormányzat azon rendeleteire, melyek az egyes bevételek jogalapját képezik: pl.: helyi adó, lakás rendeletek,
* az önkormányzati saját bevételeinek előző időszaki tényadataira
* tapasztalati adatokra – egyes esetenként előforduló bevételek: bírság, pótlék stb.
* intézményi saját bevételek pontos számbavételére
* a folyamatban lévő projektek támogatási szerződésében meghatározottakra

**Kiadások indoklása**

A költségvetésben a működési kiadások jelentős részét a személyi juttatások és járulékok képezik.

A kiadások tervezésénél a következőket vettük figyelembe:

* a minimálbér és a garantált bérminimum 2019. évben is jelentősen emelkedett, mely hatással van a közalkalmazottak és a köztisztviselők bérére is, annak ellenére, hogy a közszférában a közalkalmazotti illetménytábla és a köztisztviselői illetményalap változatlan maradt;
* a 2019. évi költségvetési törvény forrás biztosított a köztisztviselők illetményalapjának emeléséhez, melyhez pályázati után lehet hozzájutni. Ezzel a lehetőséggel Solt Város Önkormányzat Képviselő-testülete élt, 2019. év januárjában a pályázat benyújtásra került.

A dologi kiadások összegét az ellátandó feladatokhoz viszonyítottuk, melyhez támpontot a korábbi évek tapasztalatai adtak.

**MŰKÖDÉSI KÖLTSÉGVETÉS**

***Működési bevételek***

**Kapott támogatás:**

2019. évi előirányzata összesen: 343.807 E Ft.

Ez az összeg az önkormányzat általános működésének és ágazati feladatainak támogatása.

A központi költségvetéstől kapott támogatások részletezése a 4. számú tájékoztató táblán található.

**Támogatás értékű működési bevétel:**

2019. évi előirányzata összesen: 65.527 E Ft. Ebből az összegből

* Elkülönített Állami Pénzalaptól kapott támogatás a közfoglalkoztatás finanszírozására: 6.266 E Ft;
* az Országos Egészségbiztosítási Pénztártól részesül támogatásra a védőnői szolgálat 12.380 E Ft-tal,
* a gyermekorvosi és iskola egészségügyi ellátás feladatának támogatása 12.216 E Ft,
* Központi költségvetéstől szociális és kulturális ágazati pótlék támogatására, valamint a köztisztviselők illetményalapjának támogatásához: 31.347 E Ft.
* Újsolt Község Önkormányzatától hozzájárulás a gyermekjólét feladatokhoz, valamint a közös önkormányzati hivatal fenntartásához 3.318 E Ft.

A támogatásértékű bevételeket az 5. számú tájékoztató táblán mutatjuk be.

**Közhatalmi bevétel:**

A közhatalmi bevételek 2019. évi előirányzata összesen: 370.000 E Ft. Ebből adókra tervezett összeg: 369.500 E Ft, melyből helyi iparűzési adó 305.500 E Ft, magánszemélyek kommunális adója 35.000 E Ft, gépjárműadó 40%-a 29.000 E Ft.

Bírságok, különböző pótlékok címén 400 E Ft-ot terveztünk, ugyanakkor a talajterhelési díj tervezett bevétele 100 E Ft.

**Intézményi működési bevételek:**

2019. évi előirányzata összesen: 102.634 E Ft

E bevétel az önkormányzat és költségvetési szervei alapító okiratában, költségvetési alapokmányában meghatározott feladatainak, alapvető tevékenységeinek ellátása során elérhető bevételek számbavételére szolgál.

Ezen belül

* Igazgatási szolgáltatási díj 340 E Ft
* Nyújtott szolgáltatások ellenértéke 27.840 E Ft
* Bérleti díj bevételek (helyiségek, föld bérleti díja) 12.925 E Ft
* Intézményi ellátási díjak (pl.: étkeztetési díj) 30.215 E Ft
* ÁFA bevételek 15.533 E Ft
* Egyéb bevétel 996 E Ft
* Továbbszámlázott szolgáltatások (közüzemi díjak) 5.030 E Ft
* Kamat bevétel 9.755 E Ft

A saját bevételek részletes kimutatása a 6. számú tájékoztatóban található.

**Átvett pénzeszköz, működési célra:**

2019. évre tervezett előirányzata nem jelentős 48 E Ft, melyet a korábbi évekhez hasonlóan a MAZSIHISZ ad át temetőfenntartásra.

**Tervezett működési bevétel összesen: 882.016 E Ft**

***Működési kiadások***

**Személyi juttatások**

A személyi juttatásokat a közalkalmazotti és közszolgálati tisztviselői bértábla, az érvényes minimálbér és garantált bérminimum, valamint a kompenzációs szabályok figyelembe vételével terveztük meg.

Ezen az előirányzaton kerül megtervezésre a költségvetési intézmények közalkalmazottainak, köztisztviselőinek, a Munka Törvénykönyve hatálya alá tartozó munkavállalóinak és a közcélú foglalkoztatottak a bére, továbbá az önkormányzati képviselők tiszteletdíja, a polgármester munkabére. Ezeken felül betervezésre került a 2019 évben megvalósuló projektek bérköltségei is. A személyi juttatások összege: 509.118 E Ft.

**Munkaadót terhelő járulékok és szociális hozzájárulási adó**

A személyi jellegű juttatások után fizetendő munkaadót terhelő járulékok és szociális hozzájárulási adó önkormányzati szinten tervezett összege 101.284 E Ft.

**Dologi kiadások**

A dologi kiadások a 2018. évi tapasztalati adatain kerültek betervezésre. A dologi kiadások tervezett összege 358.239 E Ft. A dologi kiadások között betervezésre került a projektek dologi költségei is.

**Ellátottak pénzbeli juttatásai:**

Az Önkormányzat a szociálisan rászorulók részére települési támogatást folyósít, lakhatás segítésére, valamint gyógyszerköltségek enyhítésére és rendkívüli költségek támogatásra. A 2019. évben tervezett kiadás összege 19.917 E Ft.

**Egyéb működési célú kiadások**

2019. évi összes előirányzata: 15.600 E Ft, Ebből az összegből 6.000 E Ft a solti civil szervezetek támogatására, 7.200 E Ft a háziorvosok támogatására és 2.400 E Ft az előző évi visszafizetési kötelezettségre került betervezésre.

Általános tartalék tervezett összege 2019. évre 10.182 E Ft. A működési költségvetési kiadások összege 1.037.769 E Ft.

**FELHALMOZÁSI KÖLTSÉGVETÉS**

***Felhalmozási bevételek***

**Felhalmozási célú önkormányzati támogatás:**

2018. évben 12 db Európai Uniós és hazai pályázati indult, melyek áthúzódtak 2019. évre is. A támogatások nagy része már előző évben előlegként kiutalásra került az önkormányzat kincstári elkülönített számlájára. A fennmaradó támogatási összegekre az elszámolások során lesz jogosult az önkormányzat.

**Támogatás értékű felhalmozási bevétel:**

2019. évre tervezett előirányzata összesen: 1.387.760 E Ft, ez az összeg a - 2019. évben induló és a tavalyi évben kiutalt támogatási előlegek feletti - Európai Uniós programok támogatását, valamint a hazai finanszírozású pályázati támogatásokat tartalmazza.

**Felhalmozási bevétel:**

Az önkormányzat felhalmozási bevételt a szélessávú internet eladásból tervez, melynek előzetesen becsült bevételi összege 40.000 E Ft.

**Átvett pénzeszköz felhalmozásra:**

Az önkormányzat felhalmozásra átvett pénzeszköz bevételt nem tervezett.

***Felhalmozási kiadások***

**Intézményi beruházások:**

2019. évre tervezett beruházások tervezett előirányzata bruttó 2.875.899240 E Ft, melynek részletes kimutatását a 8. számú melléklet tartalmazza.

**Felújítás**:

2019. évre tervezett felújítások tervezett előirányzata bruttó 251.056 E Ft, melynek részletes kimutatását a 8. számú melléklet tartalmazza.

A felhalmozási kiadások alakulását és a szükséges önrészt a 7. számú tájékoztató tartalmazza.

**Egyéb felhalmozási kiadások:**

Ezen a címen összeg nem került betervezésre.

**Céltartalék** összege 14.174 E Ft ez az összeg a 2019-2020 években megvalósuló uniós és hazai pályázatok többlet kiadásainak finanszírozására került betervezésre.

A felhalmozási költségvetési bevételek összege 1.427.760 E Ft, a felhalmozási költségvetési kiadások összege 3.141.222 E Ft, a felhalmozási költségvetési egyenleg –1.713.462 E Ft.

Költségvetési bevételek (működési + felhalmozási) összesen 2.309.776 E Ft, a költségvetési kiadások (működési + felhalmozási) összesen 4.153.562 E Ft. A költségvetési hiány összege 1.843.786 E Ft, mely finanszírozására a 2018. évi pénzmaradvány szolgál.

A bevételek és kiadások intézményenkénti kimutatását az 1. számú tájékoztató tábla tartalmazza.

Az előirányzat felhasználási ütemterv a 3. számú tájékoztató táblán található.

**A költségvetési hiány finanszírozása:**

Solt Város Önkormányzat költségvetési hiányának forrása a működési pénzmaradványa összes intézmény együttesen 1.856.025 E Ft.

**A többéves kihatású kötelezettségvállalások:**

Az Önkormányzat a Gazdasági Stabilitási Törvény szabályai szerint külső finanszírozással fedezet hiányt nem tervezhet, működési célú hitelt nem vehet fel.

**Közvetett támogatások:**

Jogszabály alapján a közvetett támogatások tartalmazzák

* helyi adónál, gépjárműadónál biztosított kedvezményt, mentességet 9.420 E Ft összegben,
* helyiségek, eszközök hasznosításából származó bevételből nyújtott kedvezményt, mentességet 2.200 E Ft összegben.

Részletes kimutatása a 2. számú tájékoztató táblán.

**Összefoglalás:**

A 2019-os költségvetési évben szem előtt kell tartani, hogy működési hiány nem keletkezhet, az önkormányzat hitelt nem vehet fel működésre, továbbá hatékonyan ki kell használni a 2019-2020. közötti Uniós és hazai pályázatokat a város és intézményeinek fejlődése érdekében. Ennek érdekében az önkormányzatnak és az intézményeknek a költségvetésben megtervezett előirányzatokat szigorúan be kell tartaniuk és hatékonyan kell működniük.

Kérem a Tisztelt Képviselő-testületet, hogy az önkormányzat 2019. évi költségvetés tervezetét tárgyalja meg és fogadja el.

Solt, 2019. február 6.

 Kalmár Pál

 polgármester

Az előterjesztést törvényesség szempontjából ellenőrizte:

 Krausz Henrikné dr.

 jegyző

A rendeletalkotás minősített többséget igényel.

**Solt Város Önkormányzat Képviselő-testületének**

**…../2019. (………) önkormányzati rendelete**

**az önkormányzat 2019. évi költségvetéséről**

Solt Város Önkormányzat Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, valamint az Alaptörvény 32. cikk (1) bekezdés f) pontjában meghatározott feladatkörében eljárva a következőket rendeli el:

**1. A rendelet hatálya**

1. **§**

A rendelet hatálya az önkormányzatra, a közös önkormányzati hivatalra és az önkormányzat felügyelete alá tartozó intézményekre terjed ki.

**2. A költségvetés címrendje**

1. **§**

Solt Város Önkormányzat a költségvetési címrendet 2019. évre a következők szerint állapítja meg:

Solt Város Önkormányzat: 1. Solt Város Önkormányzata

 2. Solti Közös Önkormányzati Hivatal

Köznevelési feladatok: 3. Mesevár Óvoda és Minibölcsőde

Szociális jellegű feladatok: 4. Solt Város Önkormányzat Alapszolgáltatási Központ

Közművelődési feladatok: 5. Vécsey Károly Művelődési Ház és Könyvtár

**3. A költségvetés bevételeinek és kiadásainak főösszege, a hiány mértéke és finanszírozásának módja**

1. **§**

(1) A képviselő testület az önkormányzat 2019. évi költségvetési bevételi összegét
2.309.776 E Ft-ban, finanszírozási célú pénzügyi műveletekkel együtt 4.165.801 E Ft-ban állapítja meg.

(2) A képviselő testület az önkormányzat 2019. évi költségvetési kiadási összegét
1.034.340 E Ft-ban, finanszírozási célú pénzügyi műveletekkel együtt 4.165.801 E Ft-ban állapítja meg.

(3) A költségvetési hiány fedezetéül belső finanszírozásból 1.856.025 E Ft pénzmaradvány szolgál.

1. **§**

(1) A képviselő-testület az önkormányzat és intézményei együttes 2018. évi költségvetésének összegeit az alábbiak szerint állapítja meg:

 Ezer Ft-ban

**Bevételi és kiadási főösszege** 4.165.801

***Bevételek kiemelt előirányzatonként:***

1. **Kapott támogatás:** 343.807

1/1. Központi költségvetéstől működési célú állami támogatás 343.807

1/2. Központi költségvetéstől felhalmozás célú állami támogatás

1. **Támogatás államháztartáson belülről** 1.453.287

1. Működési célú támogatás ÁHT-n belülről 65.527

2. Felhalmozási célú támogatás ÁHT-n belülről 1.387.760

1. **Közhatalmi bevétel** 370.000
2. **Intézményi működési bevétel** 102.634
3. **Felhalmozási bevétel** -
4. **Működési célú átvett pénzeszköz** 48
5. **Felhalmozási célú átvett pénzeszköz -**

**Költségvetési bevételek összesen:** 2.309.776

1. **Finanszírozási bevételek**

- Fejlesztési célú hitelfelvétel -

 **Előző évi pénzmaradvány** 1.856.025

**Finanszírozási bevételek összesen:** 1.856.025

**Bevételek mindösszesen 4.165.801**

 ***Kiadások kiemelt előirányzatonként:***

**Működési költségvetés** 1.004.158

1. Személyi juttatások 509.118

2. Munkaadókat terhelő járulékok és szociális hozzájárulási adó 101.284

3. Dologi kiadások 358.239

4. Ellátottak pénzbeli juttatásai 19.917

5. Egyéb működési célú kiadások 15.600

1. **Felhalmozási költségvetés** 3.127.048

1. Intézményi beruházások 2.427.462

2. Felújítások 115.051

3. Kisértékű tárgyi eszköz beszerzése 82.631

4. Beruházási áfa 501.904

5. Egyéb felhalmozási kiadások -

1. **Általános tartalék** 8.182
2. **Céltartalék** 14.174

**Költségvetési kiadások összesen:** 4.153.562

1. **Finanszírozási kiadások**

Előző évi megelőlegezési visszafizetése 12.239

**Finanszírozási kiadások összesen:** 12.239

**Kiadások mindösszesen** 4.165.801

Az önkormányzat az éves engedélyezett létszámkeretet **93** **főben** határozza meg, továbbá a közhasznú létszámkeret **44 fő.**

(2) Az önkormányzat bevételeit és kiadásait előirányzat csoportonként és kiemelt előirányzatonként az 1. melléklet tartalmazza.

(3) Az államháztartásról szóló 2011. évi CXCV. törvény 23. § (2) bekezdés d) pontjában foglaltak alapján a 2019. évi felhalmozási költségvetési hiány belső finanszírozására Solt Város Önkormányzat előző évi – 1.856.025 E Ft – pénzmaradványa vehető igénybe.

(4) Solt Város Önkormányzat (intézmények nélküli) költségvetését kötelező, önként vállalt és államigazgatási feladatonkénti bontásban a 2. melléklet tartalmazza.

(5) A Solti Közös Önkormányzati Hivatal költségvetését kötelező, önként vállalt és államigazgatási feladatonkénti bontásban a 3. melléklet tartalmazza.

(6) A Vécsey Károly Óvoda költségvetését kötelező, önként vállalt és államigazgatási feladatonkénti bontásban a 4. melléklet tartalmazza.

(7) A Vécsey Károly Művelődési Ház és Könyvtár költségvetését kötelező, önként vállalt és államigazgatási feladatonkénti bontásban az 5. melléklet tartalmazza.

(8) Az Alapszolgáltatási Központ költségvetését kötelező, önként vállalt és államigazgatási feladatonkénti bontásban a 6. melléklet tartalmazza.

(9) Solt Város Önkormányzat és intézményei összesített költségvetését kötelező, önként vállalt és államigazgatási feladatonkénti bontásban a 7. melléklet tartalmazza.

(10) Az önkormányzat fejlesztési kiadásait feladatonként a 8. melléklet tartalmazza.

(11) Az önkormányzat 2019. évi költségvetésének több éves kihatással járó adósságállományt illetve adósságot keletkeztető ügyletekből eredő fizetési kötelezettséget nem tervezett, ilyen kötelezettsége nincs. A Stabilitási törvény szerinti adósságot keletkeztető kötelezettségvállalás felső határának kimutatását a 9. melléklet tartalmazza.

(12) Solt Város Önkormányzat 2019. évi költségvetési hiányának finanszírozását a képviselő-testület a 10. melléklet szerint hagyja jóvá.

(13) Solt Város Önkormányzat által a lakosságnak juttatott támogatásokat, szociális, rászorultsági jellegű ellátásokat a 11. melléklet tartalmazza.

(14) Az európai uniós forrásból finanszírozott támogatással megvalósuló programok, projektek kiadásait a 12. melléklet tartalmazza.

(15) A Solti Közös Önkormányzati Hivatal köztisztviselőinek illetményalapja 2019. évben 46.380 Ft.

(16) A közszolgálati tisztviselőknek a 2019. évi költségvetési törvényben meghatározott kötelező éves Cafetéria juttatásának kerete bruttó 200.000 Ft, mely az önkormányzat köztisztviselőire és a polgármesterre terjed ki. A közalkalmazottaknak az önkormányzat által saját forrásból biztosított éves Cafetéria juttatás kerete bruttó 120.000 Ft.

(17) A munkabér kifizetése a munkavállaló részére költséget nem okozhat, ezért az önkormányzat a mindenkori költségvetési törvény szerinti – egy foglalkoztatottnak havonta adható bankszámla hozzájárulás mértékének megfelelően – a 2019. évben havonta
1.000 Ft folyószámla költségtérítést állapít meg. Ez az összeg a köztisztviselők, a polgármester, a közalkalmazottak részére tárgy év november 30. napjáig kifizetésre kerül.

**4. A 2019. évi költségvetés végrehajtásának szabályai**

1. **§**

(1) Az önkormányzat költségvetési szervei a képviselő-testület által jóváhagyott kiemelt előirányzatokon belül a részelőirányzatoktól – az államháztartásról szóló törvény végrehajtásáról szóló 368/2011. (XII.31.) Korm. rendelet 42. § és 43/A §-ban foglaltak figyelembevételével – előirányzat-módosítás nélkül is eltérhetnek.

(2) Az önkormányzat a költségvetési szervei részére központi költségvetési kapcsolatokból származó finanszírozást ad a teljesítés ütemének megfelelően.

(3) Az önállóan működő költségvetési szervek tekintetében a beruházási, felújítási feladatok kötelezettség vállalására 100 E Ft felett a polgármester jogosult.

(4) Az önkormányzat intézményei több évre is vállalhatnak kötelezettséget, ha az adott ügylet jellege ezt megkívánja.

(5) Az önállóan működő és gazdálkodó, valamint az önállóan működő költségvetési szervek eszközeikről és azok állományában bekövetkezett változásokról folyamatosan, részletező nyilvántartást vezetnek mennyiségben és értékben, ezért az államháztartás számviteléről szóló 4/2013. (I.11.) Korm. rendelet 22. §, valamint a számvitelről szóló 2000. évi C. törvény 69. § (3) bekezdés alapján a leltározási feladatok kétévente kerülnek végrehajtásra.

**5. Záró rendelkezések**

1. **§**

Ez a rendelet a kihirdetése napját követő napon lép hatályba, rendelkezéseit azonban 2019. január 1. napjától kell alkalmazni.

 Kalmár Pál sk. Krausz Henrikné dr. sk.

 polgármester jegyző

Kihirdetési záradék:

A rendelet 2019. február ….. napján kihirdetésre került.

Krausz Henrikné dr.

 jegyző